पाकिस्तान में मिली हिंदू देवी-देवताओं की मूर्तियां! विहिप ने की सौंपने की मांग
विश्व हिंदू परिषद (विहिप) के एक प्रतिनिधिमंडल ने सोमवार को यहां स्थित पाकिस्तानी उच्चायोग को एक ज्ञापन सौंपा और पिछले सप्ताह मुल्तान अदालत परिसर में कथित तौर पर मिली हिंदू देवी-देवताओं की मूर्तियों को सौंपने की मांग की।
नई दिल्ली: विश्व हिंदू परिषद (विहिप) के एक प्रतिनिधिमंडल ने सोमवार को यहां स्थित पाकिस्तानी उच्चायोग को एक ज्ञापन सौंपा और पिछले सप्ताह मुल्तान अदालत परिसर में कथित तौर पर मिली हिंदू देवी-देवताओं की मूर्तियों को सौंपने की मांग की। विहिप ने भारत में पाकिस्तान के उच्चायुक्त को संबोधित ज्ञापन में मीडिया की खबरों का उल्लेख करते हुए कहा कि पाकिस्तान के मुल्तान में मालखाना नम्बर एक की जमीन की खुदाई में हिंदू देवी-देवताओं की मूर्तियां निकली हैं। विहिप प्रवक्ता विनोद बंसल ने कहा कि प्रतिनिधिमंडल ने यहां पाकिस्तानी अधिकारियों से अनुरोध किया कि इन मूर्तियों को पाकिस्तान में भारतीय उच्चायोग को सौंप दिया जाए ताकि इसे पूजा के लिए भारत वापस लाया जा सके। उन्होंने कहा कि प्रतिनिधिमंडल का नेतृत्व विहिप के दिल्ली प्रांत के अध्यक्ष कपिल खन्ना ने किया। विहिप ने ज्ञापन में कहा कि अगर पाकिस्तान इन मूर्तियों को भारत को सौंप देता है तो यह कदम दोनों पड़ोसी देशों के बीच सद्भाव कायम करने में भी मदद करेगा।